ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ข้อมูลสรุป (Executive Summary)

-   บริษัท ราชธานีลิสซิ่ง จำกัด (มหาชน) (“บริษัท”) ก่อตั้งเมื่อวันที่ 2 มิถุนายน 2531
    ภายใต้ชื่อว่า "บริษัท ราชธานีลิสซิ่ง จำกัด"
    เพื่อให้บริการสินเชื่อเช่าซื้อรถยนต์มือสองประเภทรถยนต์นั่งส่วนบุคคล
    และเพื่อการพาณิชย์ประเภท รถบรรทุกเล็กหรือรถปิคอัพ รถแท็กซี่ รถหัวลาก
    และรถบรรทุกสิบล้อ เป็นต้น โดยมีสัดส่วนรายได้ประมาณร้อยละ 54.74 และ 28.82
    ของรายได้รวมในปี 2548 ซึ่งอยู่ที่ 265.30 ล้านบาท
    ในขณะที่สัดส่วนพอร์ตสินเชื่อเช่าซื้อรถยนต์มือสองแยกประเภทรถยนต์นั่งส่วนบุคคล
    และเพื่อการพาณิชย์ของบริษัทอยู่ที่ 65: 35 โดยที่มูลค่าลูกหนี้เช่าซื้อ (ก่อนหักหนี้สงสัยจะสูญ)
    ทั้งหมดอยู่ที่ 2,271.35 ล้านบาท ณ สิ้นสุดวันที่ 31 ธันวาคม 2548
    ลักษณะลูกค้าของบริษัทส่วนใหญ่เป็นบุคคลรายย่อยทั่วไปซึ่งได้รับการแนะนำจากผู้จำหน่ายรถยนต์มือสองซึ่งมีทำธุรกิจร่วมกันกับบริษัทมาเป็นเวลานาน
    และบริษัทได้แปรสภาพเป็นบริษัทมหาชน และเปลี่ยนชื่อบริษัทเป็น "บริษัท ราชธานีลิสซิ่ง จำกัด
    (มหาชน)" เมื่อเดือนสิงหาคม 2545

-   บริษัทมีนโยบายที่จะขยายธุรกิจโดยการขยายให้สินเชื่อเช่าซื้อรถยนต์มือสองไปยังปริมณฑลและจังหวัดใกล้เคียง
    เช่น ชลบุรี กาญจนบุรี และ สระบุรี โดยเมื่อวันที่ 22 มีนาคม 2549
    บริษัทได้เปิดสาขาในลักษณะของศูนย์เช่าซื้อหรือออฟฟิศขนาดเล็กจำนวน 1 สาขา
    ที่บริเวณวงแหวนกาญจนาภิเษก กรุงเทพฯ จากทั้งหมด 3
    สาขาที่บริษัทคาดว่าจะเปิดให้ครบภายในปี 2549 ซึ่งจะทำให้ครอบคลุม 3
    มุมเมืองของกรุงเทพฯ โดยมีวัตถุประสงค์เพื่อรองรับลูกค้ารายย่อยซึ่งมีความต้องการสินเชื่อ
    และต้องการรีไฟแนนซ์สินเชื่อเช่าซื้อรถยนต์
    และวางแผนจะขยายสินเชื่อออกไปในจังหวัดใหญ่ของประเทศ เช่น เชียงใหม่ นครราชสีมา
    ภูเก็ต และ ชลบุรี พร้อมทั้งขยายฐานลูกค้าไปยังประเภทนิติบุคคลให้เพิ่มขึ้น

-   เป้าหมายในการดำเนินธุรกิจภายใน 3 - 5 ปีข้างหน้า
    บริษัทมุ่งที่จะรักษาฐานลูกค้าเดิมโดยยังคงเน้นการให้สินเชื่อเช่าซื้อรถยนต์มือสองแก่รายย่อย
    โดยยอดการให้สินเชื่ออยู่ที่อัตราเฉลี่ยต่อรายประมาณ 200,000-300,000
    บาทตลอดจนการเพิ่มฐานลูกค้าใหม่เพื่อเพิ่มรายได้
    โดยบริษัทมีนโยบายที่จะขยายสัดส่วนการให้สินเชื่อเช่าซื้อรถยนต์เพื่อการพาณิชย์ประเภทรถปิคอัพ
    และรถบรรทุกสิบล้อจากเดิมที่มีสัดส่วนร้อยละ 40 เป็นร้อยละ 60 ของพอร์ตสินเชื่อทั้งหมด
    เนื่องจากรถยนต์มือสองประเภทรถปิคอัพและรถบรรทุกสิบล้อ
    ให้ผลตอบแทนด้านอัตราการทำกำไรที่สูงกว่าและมีความเสี่ยงที่ต่ำกว่ารถยนต์นั่งส่วนบุคคล

-   โครงการในอนาคต
    บริษัทจะจัดให้มีโครงการต่างๆเพื่อส่งเสริมธุรกิจการให้สินเชื่อแก่ลูกค้าในอนาคต เช่น
    การปรับปรุงระบบคอมพิวเตอร์ให้มีความทันสมัยมากยิ่งขึ้น
    ซึ่งจะทำให้บริษัทสามารถเก็บข้อมูลต่างๆ ของลูกค้าให้มีความถูกต้อง และรวดเร็ว
    สามารถตรวจสอบข้อมูลได้ทันต่อเวลา และสามารถขอบริการสินเชื่อ on-line เป็นต้น
    การเพิ่มรูปแบบใหม่ในการให้บริการสินเชื่อพิเศษแบบ Ready-credit
    แก่ลูกค้าชั้นดีโดยบริษัทจะให้สินเชื่อพิเศษแก่ลูกค้ากลุ่มดังกล่าวเมื่อต้องการเปลี่ยนหรือซื้อรถยนต์
    โดยไม่ต้องผ่านขั้นตอนการอนุมัติสินเชื่อใหม่

-   เนื่องจากรายได้หลักของบริษัทเป็นดอกเบี้ยรับจากการให้สินเชื่อ
    ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
    ในขณะที่แหล่งเงินกู้ของบริษัทที่มาจากเงินกู้ยืมจากสถาบันการเงินนั้น
    บริษัทต้องจ่ายดอกเบี้ยในอัตราลอยตัว (Float Rate)
    (ซึ่งขึ้นกับอัตราดอกเบี้ยในท้องตลาดขณะนั้นๆ) โดยมีจำนวนเงินเท่ากับ 480.74 ล้านบาท ณ
    สิ้นสุดวันที่ 31 ธันวาคม 2548 หรือคิดเป็นร้อยละ 28.79 ของเงินกู้ยืมรวมของบริษัทซึ่งอยู่ที่
    1,669.74 ล้านบาท จึงทำให้เกิด mismatch fund
    ในเรื่องของส่วนต่างระหว่างอัตราดอกเบี้ยรับและดอกเบี้ยจ่าย (Interest margin)
    หากอัตราดอกเบี้ยในตลาดมีความผันผวน
    และจากการที่บริษัทให้สินเชื่อแก่ลูกค้าแต่ละรายเป็นช่วงเวลานาน 1 ถึง 5 ปี
    ในขณะที่บริษัทได้กู้ยืมเงินทั้งระยะสั้น และระยะยาวจากสถาบันการเงินซึ่งมีช่วงเวลาการกู้นาน
    1 ถึง 3 ปี เท่านั้น
    อันเป็นผลมาจากความกังวลของสถาบันทางการเงินเหล่านั้นในเรื่องแนวโน้มของดอกเบี้ยที่อยู่ในขาขึ้นในปัจจุบัน
    ดังนั้น หากอัตราดอกเบี้ยในตลาดมีความผันผวน จึงอาจทำให้เกิด mismatch fund เช่นกัน
    ในเรื่องของส่วนต่างของระยะเวลา ซึ่งส่งผลกระทบต่อต้นทุนและผลกำไร (margin)
    ของบริษัททั้งสิ้น นอกจากนี้ บริษัทยังมีความเสี่ยงในเรื่องต่างๆ เช่น
    ความเสี่ยงด้านการตลาดและการแข่งขัน
    และความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้ เป็นต้น
    (โปรดดูรายละเอียดในส่วนที่ 2 หัวข้อปัจจัยความเสี่ยง)

-   ณ วันที่ 12 เมษายน 2548 บริษัทมีการเปลี่ยนแปลงโครงสร้างผู้ถือหุ้นรายใหญ่ครั้งใหญ่
    โดยได้มีกลุ่มผู้ถือหุ้นใหญ่รายใหม่คือ กลุ่มพงษ์จตุรา เข้าถือหุ้นบริษัทในสัดส่วนร้อยละ 20.61
    ของทุนจดทะเบียนชำระแล้วซึ่งอยู่ที่ 401,098,495 บาท และ ณ วันที่ 13 มีนาคม 2549
    ซึ่งเป็นวันปิดสมุดทะเบียนล่าสุด ได้มีการเพิ่มสัดส่วนการถือหุ้นมาอยู่ที่ร้อยละ 24.91
    ของทุนจดทะเบียนชำระแล้วซึ่งอยู่ที่ 401,098,495 บาท อย่างไรก็ดี
    บริษัทยังคงไม่มีการเปลี่ยนแปลงทีมผู้บริหารและไม่มีผลกระทบใดๆต่อการดำเนินธุรกิจของบริษัท
    ณ ปัจจุบัน ในขณะที่กลุ่มผู้ถือหุ้นรายใหญ่เดิม 3 กลุ่มของบริษัท ได้แก่ กลุ่มบัวหลวง
    กลุ่มมิตรภาพ และกลุ่มคุณวิรัตน์ ชินประพินพร ถือหุ้นรวมกันทั้งสิ้นร้อยละ 24.81
    ของทุนจดทะเบียนชำระแล้ว ณ วันปิดสมุดทะเบียนล่าสุดดังกล่าว
    จากเดิมที่มีสัดส่วนการถือหุ้นของบริษัทรวมกันอยู่ที่ร้อยละ 29.86
    ของทุนจดทะเบียนชำระแล้วซึ่งอยู่ที่ 300,000,000 บาท ณ วันที่ 10 กรกฎาคม 2546
    ซึ่งเป็นวันปิดสมุดทะเบียนสำหรับผู้ถือหุ้นเดิมที่มีสิทธิได้รับการจัดสรรใบสำคัญแสดงสิทธิที่จะซื้อหุ้นสามัญของบริษัทฯ
    ครั้งที่ 1 ชุดที่ 1 ถึง 3 จำนวนทั้งหมด 200 ล้านหน่วย และก่อนที่กลุ่มพงษ์จตุรา
    จะเข้ามาเป็นผู้ถือหุ้นใหญ่ในวันที่ดังกล่าวข้างต้น

-   ปี 2547 บริษัทมีสินทรัพย์รวม 2,063.73 ล้านบาท หนี้สินรวม 1,526.14 ล้านบาท
    ส่วนของผู้ถือหุ้น 537.58 ล้านบาท และมีกำไรสุทธิ 69.25 ล้านบาท ในขณะที่ ณ สิ้นสุดวันที่
    31 ธันวาคม 2548 บริษัทมีสินทรัพย์รวม 2,252.19 ล้านบาท หนี้สินรวม 1,710.16
    ล้านบาท ส่วนของผู้ถือหุ้น 542.03 ล้านบาท และมีกำไรสุทธิ 45.94 ล้านบาท
    สินทรัพย์รวมของบริษัทได้เพิ่มสูงขึ้นอย่างต่อเนื่องมีสาเหตุหลักมาจากการขยายตัวของยอดสินเชื่อรายใหม่เพิ่มขึ้น
    โดยสินเชื่อรายใหม่สำหรับปี 2548 อยู่ที่ 1,288.42 ล้านบาท
    เป็นผลทำให้รายได้ดอกผลจากการให้เช่าซื้อเพิ่มสูงขึ้นร้อยละ 23.11 มาอยู่ที่ 221.68
    ล้านบาท เมื่อเทียบกับปี 2547 และบริษัทมีการตั้งสำรองค่าเผื่อหนี้สงสัยจะสูญ ณ สิ้นสุดวันที่
    31 ธันวาคม 2548 คิดเป็นจำนวนเงิน 93.20 ล้านบาท หรือคิดเป็นร้อยละ 4.10
    ของยอดลูกหนี้หลังหักดอกผลเช่าซื้อรอตัดบัญชี เพิ่มสูงขึ้นเมื่อเทียบกับ ณ สิ้นปี 2547
    ซึ่งอยู่ที่ร้อยละ 2.59
    อันเป็นผลมาจากการปรับตัวเพิ่มสูงขึ้นของดอกเบี้ยในประเทศอย่างต่อเนื่องทำให้กระทบต่ออายุของลูกหนี้ของบริษัท

-   เมื่อวันที่ 20 สิงหาคม 2546 บริษัทมีการออกหุ้นกู้เสนอขายในกรณีทั่วไปแก่ผู้ลงทุนสถาบัน
    ที่มีชื่อว่า “หุ้นกู้มีประกันชนิดทยอยชำระเงินต้นของ บริษัท ราชธานีลิสซิ่ง จำกัด (มหาชน)
    ครั้งที่ 2/2546 ครบกำหนดไถ่ถอนปี 2550” มูลค่าเสนอขายทั้งหมดจำนวน 1,000,000,000
    บาท มูลค่าที่ตราไว้ 1,000.00 บาทต่อหน่วย อัตราดอกเบี้ยร้อยละ 3.20 ต่อปี และมีอายุ 4
    ปี และในระหว่างปี 2547 บริษัทได้มีชำระคืนเงินกู้ก่อนครบกำหนดจำนวน 311,000 หุ้น
    มูลค่าหุ้นละ 1,000 บาท เป็นจำนวน 311.00 ล้านบาท โดยจ่ายชำระเป็นจำนวนเงิน
    292.60 ล้านบาท ส่งผลให้บริษัทมีส่วนลดจากการไถ่ถอนหุ้นกู้ครบกำหนดจำนวน 18.40
    ล้านบาท

สรุปข้อมูลหลักทรัพย์ที่เสนอขายในปี 2546

-   บริษัทได้เสนอขายใบสำคัญแสดงสิทธิที่จะซื้อหุ้นสามัญของ บริษัท ราชธานีลิสซิ่ง จำกัด
    (มหาชน) ครั้งที่ 1 ชุดที่ 1 ถึง 3 จำนวนทั้งหมด 200
    ล้านหน่วยให้แก่ผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้น เมื่อวันที่ 10 กรกฎาคม
    2546 ในอัตราส่วนหุ้นสามัญ 3 หุ้นต่อใบสำคัญแสดงสิทธิทั้ง 3 ชุด จำนวน 2 หน่วย
    โดยแบ่งออกเป็นใบสำคัญแสดงสิทธิ ชุดที่ 1 จำนวน 1 หน่วย ใบสำคัญแสดงสิทธิ ชุดที่ 2
    จำนวน 0.6 หน่วย และใบสำคัญแสดงสิทธิ ชุดที่ 3 จำนวน 0.4 หน่วย
    ประเภทเรียกใช้สิทธิได้ก่อนกำหนด ราคาเสนอขายหน่วยละ 0 บาท มีอายุใบสำคัญแสดงสิทธิ
    5 ปี อัตราการใช้สิทธิ 1 หน่วยต่อ 1 หุ้นสามัญใหม่ ราคาการใช้สิทธิ 1.00 บาทต่อหุ้น
    ทำให้บริษัทเพิ่มทุนจดทะเบียนจาก 300 ล้านบาท เป็น 500 ล้านบาท ทั้งนี้
    บริษัทมีผู้ถือใบสำคัญแสดงสิทธิที่จะซื้อหุ้นสามัญครั้งที่ 1 มาใช้สิทธิซื้อหุ้นสามัญทั้ง 3 ชุดดังกล่าว
    จำนวนรวมกันทั้งสิ้น 101,524,480 หุ้น มูลค่าหุ้นละ 1 บาท ณ สิ้นสุดเดือนธันวาคม 2548
    ซึ่งบริษัทได้จดทะเบียนเพิ่มทุนที่เรียกชำระแล้วกับกระทรวงพาณิชย์เป็นที่เรียบร้อยแล้วทำให้บริษัทมีทุนจดทะเบียนชำระแล้วอยู่ที่
    401,524,480 บาท และบริษัทมีใบสำคัญแสดงสิทธิที่จะซื้อหุ้นสามัญครั้งที่ 1
    ที่ยังไม่ได้ใช้สิทธิเป็นจำนวนเท่ากับ 98,161,516 หน่วย

สรุปข้อมูลหลักทรัพย์ที่จะเสนอขายในปี 2549

-   ตามมติที่ประชุมวิสามัญผู้ถือหุ้น ครั้งที่ 1/2548 ซึ่งประชุมเมื่อวันเสาร์ที่ 15 ตุลาคม 2548
    บริษัทจะออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 2 จำนวน 200,000,000
    หน่วย โดยไม่คิดมูลค่า ให้แก่บุคคลดังต่อไปนี้ โดยจำนวน 125,000,000 หน่วย
    จัดสรรให้กับผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้น
    ตามสัดส่วนการถือหุ้นที่จองซื้อหุ้นสามัญใหม่จำนวน 125,000,000 หุ้น โดยมีอัตราการจองซื้อ
    4 หุ้นสามัญเดิมต่อ 1 หุ้นสามัญใหม่ (ในกรณีที่มีเศษหุ้นให้ปัดทิ้ง) ในราคาหุ้นละ 1.00 บาท
    และใบสำคัญแสดงสิทธิ 1 หน่วย
    (ซึ่งผู้ถือหุ้นสามัญที่จองซื้อหุ้นสามัญเพิ่มทุนในคราวนี้จะได้รับใบสำคัญแสดงสิทธิที่จะซื้อหุ้นสามัญเพิ่มทุนหลังจากที่ได้รับอนุญาตจากสำนักงาน
    กลต.) และจำนวน 75,000,000 หน่วย ให้แก่บุคคลในวงจำกัด
    หรือนักลงทุนประเภทสถาบันที่จองซื้อหุ้นสามัญเพิ่มทุนของบริษัทจำนวน 150,000,000 หุ้น
    ในอัตราส่วนหุ้นสามัญเพิ่มทุน 2 หุ้นต่อใบสำคัญแสดงสิทธิจำนวน 1 หน่วย นอกจากนี้
    ที่ประชุมผู้ถือหุ้นมีมติเพิ่มจำนวนหุ้นสามัญ
    เพื่อรองรับการปรับสิทธิตามใบสำคัญแสดงสิทธิที่ให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัท
    ครั้งที่ 1 ชุดที่ 2 และชุดที่ 3 จำนวน 11,000,000 หุ้น ทำให้บริษัทเพิ่มทุนจดทะเบียนจาก
    500,000,000 บาท เป็น 986,000,000 บาท

-   เมื่อวันที่ 25 มกราคม 2549
    คณะกรรมการบริษัทได้มีมติจัดสรรหุ้นสามัญเพิ่มทุนของบริษัทจำนวน 150,000,000 หุ้น
    พร้อมใบสำคัญแสดงสิทธิที่จะซื้อหุ้นสามัญเพิ่มทุนของบริษัทจำนวน 75,000,000 หน่วย
    เพื่อเสนอขายให้แก่ ธนาคารนครหลวงไทย จำกัด (มหาชน) (“ธนาคาร”) และเมื่อวันที่ 27
    กุมภาพันธ์ 2549 บริษัทได้ลงนามในบันทึกข้อตกลงซื้อขายหุ้นระหว่างบริษัทในฐานะผู้จะขาย
    และธนาคารนครหลวงไทย จำกัด (มหาชน)
    ในฐานะกลุ่มผู้จะซื้อหุ้นสามัญเพิ่มทุนของบริษัทจำนวน 150,000,000 หุ้น ในราคา 1.15 บาท
    ต่อหนึ่งหุ้น โดยมีมูลค่ารวมทั้งสิ้น 172,500,000 บาทและใบสำคัญแสดงสิทธิที่จะซื้อหุ้นสามัญ
    จำนวน 75,000,000หน่วย ไม่คิดมูลค่า ทั้งนี้
    การซื้อขายขึ้นอยู่กับการได้รับอนุญาตจากธนาคารแห่งประเทศไทยหรือหน่วยงานที่เกี่ยวข้อง
    และผลการตรวจสอบทรัพย์สินของบริษัทโดยธนาคาร
    และหากธนาคารเข้าซื้อหุ้นสามัญและใบสำคัญแสดงสิทธิที่จะซื้อหุ้นสามัญของบริษัทแล้ว
    ธนาคารจะมีสัดส่วนการถือหุ้นของบริษัทอยู่ที่ร้อยละ 22.17 ของทุนจดทะเบียนชำระแล้วอยู่ที่
    676,524,480 บาท
    ซึ่งไม่รวมการใช้สิทธิซื้อใบสำคัญแสดงสิทธิที่จะซื้อหุ้นสามัญเพิ่มทุนของผู้ถือหุ้นสามัญเดิมซึ่งได้สิทธิดังกล่าว
    และไม่รวมสิทธิของธนาคารนครหลวงไทยที่จะได้รับใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯจำนวนดังกล่าว
    โดยบริษัทไม่มีความประสงค์ที่จะให้ธนาคารนครหลวงไทยถือหุ้นสามัญเพิ่มทุนของบริษัทในสัดส่วนมากกว่าร้อยละ
    25 และ บริษัทตกลงที่จะดำเนินการแต่งตั้งตัวแทนธนาคารเข้าเป็นกรรมการในบริษัทอย่างน้อย
    2 คน และมีความประสงค์
    ที่จะให้ความร่วมมือและความสะดวกกับลูกค้าของบริษัทในการใช้บริการต่างๆ ของธนาคาร
    เช่น การชำระเงินผ่านบัญชีธนาคาร และ บริการด้านประกันภัย เป็นต้น

-   ในปี 2548 บริษัทมีหุ้นทุนซื้อคืน จำนวน 1,300,000 หุ้น หรือคิดเป็น 0.32 %
    ของทุนชำระแล้ว เป็นจำนวนทั้งสิ้น 1,837,978 บาท ซึ่งเกิดจากการซื้อหุ้นคืนในช่วงวันที่ 26
    เมษายน พ.ศ. 2548 ถึงวันที่ 3 พฤษภาคม พ.ศ. 2548
    โดยบริษัทมีวัตถุประสงค์ของการซื้อหุ้นทุนซื้อคืนเพื่อบริหารทางการเงิน
    และมีนโยบายให้มีระยะเวลาถือครองมากกว่า 6 เดือน แต่ไม่เกิน 3 ปี ในระหว่างปีปัจจุบัน
    บริษัทจึงได้กันกำไรสะสมไว้เป็นสำรองเท่ากับจำนวนเงินที่ได้จ่ายซื้อหุ้นทุนซื้อคืน
    ทั้งนี้เพื่อให้การถือครองหุ้นทุนซื้อคืนของบริษัทเพื่อการบริหารการเงินเป็นไปตามมาตรา
    66/1 (2) ของพระราชบัญญัติบริษัทมหาชนจำกัด พ.ศ. 2535 อย่างไรก็ดี
    บริษัทจะทำการขายหุ้นสามัญที่ซื้อคืนในโครงการจำนวน 1,300,000 หุ้น
    ดังกล่าวในตลาดหลักทรัพย์แห่งประเทศไทยตั้งแต่วันที่ 3 เมษายน 2549 เป็นต้นไป
    และให้แล้วเสร็จก่อนที่บริษัทจะได้รับอนุญาตจากกลต.ให้ออกใบสำคัญแสดงสิทธิ หลังจากนั้น
    บริษัทจะทำการกำหนดวันปิดสมุดทะเบียนผู้ถือหุ้น (XR)
    ให้แก่ผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้นเพื่อสิทธิในการจองซื้อหุ้นสามัญเพิ่มทุนของบริษัทพร้อมใบสำคัญแสดงสิทธิตามสัดส่วนการถือหุ้น
    และหลังจากปิดจองซื้อหุ้นสามัญเพิ่มทุนดังกล่าว
    บริษัทจะทำการเรียกชำระหุ้นเพิ่มทุนจากธนาคารต่อไป

-   ภายหลังการเสนอขายใบสำคัญแสดงสิทธิ ให้แก่ผู้ถือหุ้นเดิม ให้แก่บุคคลในวงจำกัด
    และให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 ชุดที่ 2 และชุดที่ 3
    ของบริษัทในครั้งนี้แล้ว อาจเกิดผลกระทบต่อผู้ถือหุ้นของบริษัทใน 3 ลักษณะคือ
    การลดลงของสัดส่วนการถือหุ้น (Control dilution) การลดลงของกำไรสุทธิ ต่อหุ้น(EPS
    dilution) และการลดลงของราคาหุ้น (Pricing dilution) ดังนั้นหากพิจารณาแบบ
    Fully-Diluted คือมีการใช้สิทธิทั้งหมดตามใบสำคัญแสดงสิทธิโดยบุคคลดังกล่าว
    จะสามารถสรุปผลกระทบต่อผู้ถือหุ้นของบริษัทตามการแบ่งเหตุการณ์เป็น 3 กรณี ดังนี้

  กรณีที่ 1:
  ผลกระทบจากการออกและเสนอขายหุ้นสามัญเพิ่มทุนควบใบสำคัญแสดงสิทธิให้แก่ผู้ถือหุ้นเดิม
  และมีการใช้สิทธิทั้งหมดตามใบสำคัญแสดงสิทธิที่เสนอขายแก่ผู้ถือหุ้นเดิม

  กรณีที่ 2: ผลกระทบจาก (ก)
  การออกและเสนอขายหุ้นสามัญเพิ่มทุนควบใบสำคัญแสดงสิทธิให้แก่ผู้ถือหุ้นเดิมและ
  มีการใช้สิทธิทั้งหมดตามใบสำคัญแสดงสิทธิที่เสนอขายแก่ผู้ถือหุ้นเดิม และ (ข)
  การออกและเสนอขายหุ้นสามัญเพิ่มทุนควบใบสำคัญแสดงสิทธิให้แก่บุคคลในวงจำกัด
  และมีการใช้สิทธิทั้งหมดตามใบสำคัญแสดงสิทธิที่เสนอขายแก่บุคคลในวงจำกัด

  กรณีที่ 3: ผลกระทบจาก (ก)
  การออกและเสนอขายหุ้นสามัญเพิ่มทุนควบใบสำคัญแสดงสิทธิให้แก่ผู้ถือหุ้นเดิมและ
  มีการใช้สิทธิทั้งหมดตามใบสำคัญแสดงสิทธิที่เสนอขายแก่ผู้ถือหุ้นเดิม (ข)
  การออกและเสนอขายหุ้นสามัญเพิ่มทุนควบใบสำคัญแสดงสิทธิให้แก่บุคคลในวงจำกัด
  และมีการใช้สิทธิทั้งหมดตามใบสำคัญแสดงสิทธิที่เสนอขายแก่บุคคลในวงจำกัด และ (ค)
  การออกและเสนอขายใบสำคัญแสดงสิทธิให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัท
  ครั้งที่ 1 ชุดที่ 2 และชุดที่ 3

  -----------------------------------------------------------------------
  ผลกระทบต่อผู้ถือหุ้น                 กรณีที่ 1        กรณีที่ 2       กรณีที่ 3
  ------------------------------ ------------- ------------ -------------
  1. การลดลงของสัดส่วน             23.74%        36.84%       59.26%
  การถือหุ้นไม่เกิน (Control                                     
  dilution)                                                 

  2. การลดลงของกำไรสุทธิ ต่อหุ้นไม่เกิน 23.74%        36.84%       59.26%
  (EPS dilution)                                            

  3. การลดลงของราคาหุ้นไม่เกิน       2.37%         3.68%        17.34%
  (Pricing dilution)                                        
  -----------------------------------------------------------------------

-   อัตราส่วนหนี้สินต่อส่วนของผู้ถือหุ้นของบริษัทปรับสูงขึ้นจาก 2.84 เท่าในปี 2547 เป็น 3.16
    เท่า ในปี 2548
    สาเหตุที่หนี้สินต่อส่วนของผู้ถือหุ้นของบริษัทเพิ่มขึ้นเนื่องจากบริษัทต้องหาแหล่งเงินทุนเพิ่มเติมเพื่อรองรับฐานลูกค้าสินเชื่อที่เพิ่มมากขึ้น
    อย่างไรก็ตามหลังจากการเพิ่มทุนโดยการขายหุ้นสามัญให้แก่ผู้ถือหุ้นเดิม (Right Offering)
    และนักลงทุนเฉพาะกลุ่ม (Private Placement) ในครั้งนี้
    อัตราส่วนหนี้สินต่อส่วนของผู้ถือหุ้นของบริษัทจะลดลงเพื่อให้เหมาะสมตามการดำเนินธุรกิจของบริษัท